Opinto-opas – Maunulan yhteiskoulu ja Helsingin matematiikkalukio
Etusivu Lukio Lukio-opiskelu Opinto-opas
Tältä sivulta löydät yleistä tietoa lukio-opiskelusta, lukion kurssien kuvaukset ja käytössä olevat oppikirjat ja laiteohjeita. Matematiikkalukion eroavat kurssit on listattu matematiikkalukion sivuilla. Tutustu myös opiskelun käytänteisiin.
Oppikirjat ja laiteohjeet
Lukiossamme on kaksi opintolinjaa: valtakunnallista lukion opetussuunnitelmaa toteuttava Maunulan yhteiskoulun lukio ja matematiikan opetuksen erikoislukiolinja eli Helsingin matematiikkalukio, jolla on oma valtakunnallisesta lukion opetussuunnitelmasta poikkeava kurssitarjontansa. Syksyllä 2016 ja sen jälkeen lukion aloittavat opiskelijat noudattavat 1.8.2016 voimaan tullutta opetussuunnitelmaa.
Lukio-opinnot rakentuvat kurssikokonaisuudesta, jonka opiskelija suunnittelee ja rakentaa opintojensa alussa. Osa kursseista on kaikille pakollisia, ja ensimmäinen lukiovuosi koostuukin pääasiassa oppiaineiden pakollisten kurssien suorittamisesta.
Maunulassa on erityisen laaja kurssitarjonta matemaattis-luonnontieteellisissä aineissa, taideaineissa, äidinkielessä sekä liikunnassa. Tarjolla on myös yhdisteleviä kursseja kuten teemaopintokurssit. Oppiaineita valitessa kannattaa huomioida omat vahvuutensa, mielenkiintonsa, ylioppilaskirjoitussuunnitelmansa sekä jatko-opiskeluhaaveensa. Lukion opinto-ohjaaja Tero Hannila ja matematiikkalukion opinto-ohjaaja Tiina Öster ovat parhaat avut opintojen suunnittelussa.
Saadakseen lukion päättötodistuksen sekä ylioppilastodistuksen opiskelijan on suoritettava vähintään 75 kurssia, joihin sisältyvät kaikki pakollisiksi merkityt kurssit sekä itse valitut syventävät ja soveltavat kurssit. Tämän lisäksi opiskelijan on suoritettava valtakunnallinen ylioppilaskoe vähintään neljässä eri oppiaineessa. Kurssivalinnoissa pääsääntönä voi pitää, että yo-kirjoitusaineissa suoritetaan kaikki koulun tarjoamat kurssit.
Lukio suoritetaan yleensä kolmessa vuodessa, mikä tarkoittaa, että yhtä lukuvuotta kohden pitää suorittaa noin 30 kurssia. Opiskelemalla tehokkaasti ja suunnitelmallisesti heti opintojen alusta alkaen opiskelija varmistaa, että lukion loppuun suorittaminen sujuu aikataulussa yllättävienkin tilanteiden sattuessa. Lukuvuosi on jaettu viiteen jaksoon, joista kukin kestää noin seitsemän viikkoa. Yhdessä jaksossa voi suorittaa halutessaan jopa kahdeksan kurssia, mutta kuusi kurssia jaksoa kohden riittää 30 kurssin vuositahtiin. Jokaisen jakson päätteeksi on arviointiviikko, jonka aikana suoritetaan kurssikokeet tai muu kurssin arviointiin liittyvä työ.
Ensimmäisen vuosiluokan opiskelijoille laaditaan koko vuoden lukujärjestykset valmiiksi. Toiselle ja kolmannelle lukiovuodelle opiskelija laatii itse lukujärjestyksensä, jonka mukaan hän käy koulua.
Jo ennen lukuvuotta tehdyt kurssivalinnat hajautetaan viiteen jaksoon niin, että syntyvä kokonaisuus täyttää opintotavoitteet. Kaikkia kursseja ei järjestetä jokaisessa jaksossa, joten lukujärjestyksiä laatiessa tulee kiinnittää huomio koko vuoden opiskelusuunnitelmaan.
Pääset tarkastelemaan kurssikuvauksia klikkaamalla oppiaineen nimeä!
E-kirjat (digikirjat)
Lukion oppikirjat 2019-2020
BYOD-ohje lukiolaisille 2019
YTL:n laiteohje kokelaille